
1 ဒိၩ့ လၧအအီၪဎွ့ၩယူၭဝ့ၫ လၧၦၡၩခမျၧး လဖျိၪ့နီၪ ဆၧၫ့နၩ့ အီၪယူဝ့ၫ မၭကၨ! ၦလၧအဒိၪဝ့ၫ လၧၦဆၨၩလဖၪ အကျၩနီၪ ကဲၪထၪ့ ၦမုၪမဲၫဖီၩ! ၦလၧအမွဲ ၦဒိၪအဖိၪမုၪ လၧခးအဝၩ့ၥံၪ အကျၩနီၪ ကဲၪထၪ့ဝ့ၫ လၧၦဖ့ၪလၫ့အခီၫ့ မၬကၨ! 2 လၧမုနၩလခီၫ အမ့ၬထံၫလၩ့ နၭနၭလ့ၬ, အမ့ၬထံၫ အီၪဝ့ၫ လၧအနိၭဖၩထံၭ အလီၩ့လီၫ. လၧၦလၧအအဲၪဝ့ၫ ထီးအလူၬ အကျၩနီၪ ၦမၩမုၬထၪ့ထဲၩ့အဝ့ၫ အီၪနးဂၩအ့ၬ. အထံၩအၥိၭ ထီးအလူၬ မၩ အဝ့ၫ လၧဆၧအၪ့လီၫတၭ, ကဲၪထၪ့ဝ့ၫ လၧအဒုၪအဒၩလီၫ. 3 ယုဒၫ လ့ၩကဲၪဎီး လၧဆၧမၩၡၪ့မၩနၭ အကၠီၩ့, ဒဲလၧအမၩ အဎီးအၡၩ အဆၧမၩ လၧအအၪ အကၠီၩ့ လီၫ. အီၪဝ့ၫ လၧၦဆၨၩလဖၪ အကျၩနီၪ, ဒၪန့ ဆၧအီၪပွံၭအ့ၬ. ၦလီၩ့ဆီး ထီးအလူၬနီၪ ချုၭန့ဝ့ၫ လၧဆၧဆူၭဖၧၩ့လီၫ. 4 ဇံအိၫ့ အဖၧၩ့ၥၭလဖၪ ၥုၪ့အုၭၥၭအုၭ လၧၦၡၩ လဂဲၫဘၪ လၧဆၧမၩဘိၪ့ အဆၧၫ့အထီဘၪ အကၠီၩ့လီၫ. အတရၫ့ ထီးအလူၬ အီၪယူဝ့ၫတၭ; အၡၩလုဆၧလဖၪ ဂၪ့အုၩဂၪ့ထိၬ, အၡၩမုၪနၩ့လဖၪ ဘၪ ဆၧၡၪ့ဆၧနၭ, ဒဲအဝ့ၫဒၪ ဘၪဆၧခိဆၧဝီၩ နၭမၬလီၫ. 5 ၦၡၩ ထၫ့ဒုၪဒၩ အဝ့ၫ ကဲၪထၪ့ ဆၧအခိၪအဒုၩအဒၩ ဘီၪထၪ့ယီၫထၪ့လီၫ. အဂဲးဘဲၫယီၩ ယဟိဝၩ မၩၡၪ့မၩနၭ အဝ့ၫ လၧအဆၧမၪ အကၠီၩ့လီၫ. အဖိၪအလံၩ လ့ၩကဲၪဎီး လၧဆၧအဒုၪအဒၩ အမ့ၬယၫလီၫ. 6 တၭ အဎံၫအလၩ ထီးအလူၬ စဲၪ့ထၪ့ခွံၬ လၧဇံအိၫ့ အဖိၪမုၪ အအီၪလီၫ. အၦဒိၪဖၭဒိၪလဖၪ မၩအၥၭ ဘဲၫ ခံၫဘၩ့ဖၫ လၧအလဒၪန့ဘၪ ဆၧအၪ့အဆၪအလး, အဂဲးအဘၭ လအီၪဘၪတၭ, စဲၪ့ဖျိၭ လၧၦလီၩ့ဆီးဝ့ၫ အမ့ၬယၫလီၫ. 7 မုနံၩလဖၪ လၧအဘၪ ဆၧၡၪ့ဆၧနၭ ဒဲဆၧခိဆၧဝီၩ နီၪ, ယရုစလံၫ့ နၪ့ထၪ့ထဲၩ့ ဆၧဘၪအၥၭလဖၪ လၧအအီၪ လၧမုနံၩ လၧဖျိၩ့လီၫ. ထီးအၡၩခမျၧး လၩ့ဘၪ လၧဆၧအဒုၪအဒၩ အစူၪဖၧၩ့တၭ, ဆၧမၩဆၧၩ့ အဝ့ၫ အီၪအ့ၬ. ၦထၫ့ဒုၪဒၩဝ့ၫလဖၪ ဒၪဘၪဝ့ၫတၭ, ဒုၪဒွ့ၪ အဆၧလၩ့ဎီးအလးလီၫ. 8 ယရုစလံၫ့ မၩ ဆၧဒဲၩဘၭ အဒိၪအယိၬလီၫ. မၩအၥၭဘဲၫနီၪတၭ, ကဲၪထၪ့ ဆၧလဆံၫ့ဘၪလီၫ. ကယဲ ၦလၧအမၩလၩဖၩ့ ဆၧယီၩလဖၪနီၪ လဒူၩလယၪ့ဘၪ အဝ့ၫ လၧအဒၪဘၪ အဆၧအီၪဘိၪ့ အကၠီၩ့လီၫ. မွဲမၬ, အဝ့ၫဒၪ ဂၪ့အုၩဂၪ့ထိၬဝ့ၫတၭ, ထဲၩ့ကဒၩထဲၩ့ဝ့ၫ လီၫ. 9 အဆၧဘၪၥၭလိၪ အီၪဝ့ၫ လၧအဆဲၫ့ အခၪ့ထံၭလီၫ. တၭ အထုၬနီၪ နၪ့ထၪ့ထဲၩ့ဝ့ၫအ့ၬ. မၩအၥၭဘဲၫနီၪတၭ လၩ့ဘၪဝ့ၫ လၧဆၧလၩ့လၭဖၭဒိၪ အဖၧၩ့လီၫ. ၦမၩမုၬထၪ့ထဲၩ့အဝ့ၫ အီၪအ့ၬ. ယဟိဝၩဧ့, ယိလၩ့ ယဆၧၡၪ့ဆၧနၭဆံၭ. အဂဲးဘဲၫယီၩ ဆၧအဒုၪအဒၩ အီၪက့ၪဒိၪအၥၭလီၫ. 10 ဆၧအဒုၪအဒၩ ပၠၪထၪ့ အစူၪ လၧဆၧဘၪအၥၭ ထီးအလူၬ အဖၫ့ခိၪလီၫ. အဂဲးဘဲၫယီၩ ဒၪဘၪဝ့ၫ လၧၦဆၨၩလဖၪ ဂဲၫနုၬယူၭ လၧအလးဆံၫ့ဎံၪ, လၧနမၪလူၬဝ့ၫ လၧအထီးဂဲၫနုၬဘၪ လၧနဆၧအီၪကီၪ့ အဖၧၩ့ လဂ့ၩလီၫ. 11 အၡၩခမျၧး ထီးအလူၬ ဂၪ့အုၩဂၪ့ထိၬ အၪ့ဎၬ ကိၪ လီၫ. ဖ့ၪလၫ့ ဆၧဘၪအၥၭလဖၪ လၧဆၧအၪ့ အဂး ဘဲၫၥိၭ အၥၭ မိခၧၫ့ထၪ့လီၫ. ယဟိဝၩဧ့, ယိလၩ့, ယိထဲၩ့ခွါထဲၩ့ဆံၭ. အဂဲးဘဲၫယီၩ ယမွဲ ၦအၧၩ့လီၫ. 12 ကယဲ ၦလၧအလဲးလီၩ့ လၧဖၧၩ့ၥၭၥံၪဧ့, ဘၪဆဲၫ့ လၧနၥံၪ နးမံၩ့အ့ၬဧၪ. ယိခွါ, ဆၧခိဆၧဝီၩ ဘဲၫဆၧမၩ ယၧၩ, လၧယဟိဝၩ မၩၡၪ့မၩနၭယၧၩ လၧအၥၭခဲၩထၪ့ အမုလနံၩ အဖၧၩ့ အၥိၭနီၪ, ဘဲၫနီၪအၥိၭမွဲ အအီၪ လအီၪဘၪလဲၪနီၪ, ယိခွါဆံၭ. 13 လၧထၭလခီၫနီၪ အဝ့ၫဒၪ အၪ့မၧၫ့လၩ့ မ့ၪ လၧယဎွံၪဖၧၩ့တၭ, မၩနၧၩ့မၩစၪဝ့ၫလီၫ. မွဲအဒၩလၩ့ ၡၬလဘံၪ့ လၧယခၪ့ အဂးတၭ, ဒုၭထဲၩ့ကဒၩထဲၩ့ယၧၩ, ဒဲဒုၭအီၪယူယၧၩ, ဒုၭလၩ့ဆါ ယၥၭ ၥံၫ့နံၩချီၩ့လီၫ. 14 ယဆၧမၪ အနိၪယိၭဘီၩ့ ဘၪ ဆၧစၧၩ့ထၬဝ့ၫ လၧအစူၪ; ဖီၩ့အၥၭ ဂဲၫထၪ့ဝ့ၫ လၧယခိၬ အလီၩ့; ယဟိဝၩ မၩလၩ့ဆါ ယဂဲးယဘၭ ဖ့ၪလၫ့ခွံၬယၧၩ လၧၦအစူၪဖၧၩ့တၭ, ယဂဲထုၪ့ၥ့ၪအ့ၬ. 15 ယဟိဝၩ ယဲးထဲး ယၡၩအဆီၪ့ ထီးအလူၬ လၧယကျၩ, ကိၭကီၪ့ ၦထၫ့ဒၩယၧၩ ဘဲၫၥိၭ အမိမၩဂၭဂီၩ့ ယၡၩဖိၪၥၪခွၫ, ယဟိဝၩ ယဲးလၩ့ ယုဒၫ အဖိၪမုၪ ဘဲၫ ၦယဲးစဘံၭၥၪအလး အၥိၭလီၫ. 16 ယမ့ၬထံၫ လၩ့ လၧဆၧလဖၪနီၪ အကၠီၩ့; ယမ့ၬၥၪ, ယမ့ၬထံၫ ယွၩလၩ့ဝ့ၫ, အဂဲးဘဲၫယီၩ ၦမၩမုၬထၪ့ထဲၩ့ ယၧၩ, ၦမၩခၧၫ့ထၪ့ယၥၭ လဂၩနီၪ ယဲၩ့ဝ့ၫ လၧယၧၩ လီၫ. ယဖိၪယလံၩ အီၪယူဝ့ၫ, အဂဲးဘဲၫယီၩ ဆၧအဒုၪအဒၩ မၩနၧၩ့မၪစၪဆၧလီၫ. 17 ဇံအိၫ့ ယူၬထၪ့ အစူၪတၭ, ဆၧမၩမုၬထၪ့ထဲၩ့အဝ့ၫ အီၪအ့ၬ. ယဟိဝၩ မၪလူၬဆၧ လၧစယၫကူၭ အဒုၪအဒၩ မိအီၪဝၬဖီၩ့ဝ့ၫလီၫ. ယရုစလံၫ့နီၪ မၩအၥၭ ဘဲၫၦမုၪ လၧအလဆံၫ့ဘၪ လၧအဝ့ၫၥံၪ အကျၩလီၫ. 18 ယဟိဝၩနီၪ တီၩဝ့ၫလီၩ့ဝ့ၫ; အဂဲးဘဲၫယီၩ ယ ပိၩ့ထၪ့ အဆၧမၪလူၬ; ၦခမျၧး ထီးအလူၬၥံၪဧ့, ခိၭနၪလါ ဒဲယိ ယၥုၪ့ခိၥၭဝီၩဆံၭ. ယၡၩမုၪနၩ့ၥံၪ, ဒဲယၡၩဖိၪၥၪခွၫလဖၪ လ့ၩကဲၪဎီးလီၫ. 19 ယကိၭယူၭ ၦလၧအအဲၪယၧၩလဖၪ, မွဲလါနၫ့ အဝ့ၫၥံၪ အၪ့လီၫန့ယၧၩလီၫ. ယၡၩလုဆၧလဖၪ, ဒဲယၡၩၥုၪ့က့ၭၥၭၡါလဖၪနီၪ လၧအအၪ့ဎၬ ဆၧအၪ့ လၧဒိၩ့ဖၧၩ့ ဘဲၫၥိၭ အၥၭ မိခၧၫ့ထၪ့ အဘိၩ့ဘၭနီၪ, အၥၭမၧၫ့ စဲၪ့ထၪ့ခွံၬဝ့ၫဒၪလီၫ. 20 ယိလၩ့ဆံၭ, ယဟိဝၩဧ့, အဂဲးဘဲၫယီၩ ယဘၪ ဆၧခိဆၧဝီၩလီၫ. ယၥၭမုၬအ့ၬ, ယၥၭ ကဒံၩကဒၩ လၧယဖၧၩ့လီၫ. အဂဲးဘဲၫယီၩ ယ ပိၩ့ထၪ့ဆၧ နၭမၬလီၫ. လၧခီၫ့နီၪ နၭၥံၪဖၩ့ၥံၪ အဆၧၡၪ့ဆၧနၭ အီၪဝ့ၫတၭ, လၧဂံၪ့ဖၧၩ့နီၪ ဆၧၥံၫချဲၫ့ အီၪထၪ့ဝ့ၫလီၫ. 21 အဝ့ၫၥံၪ နါဂၧၫ့ လၧယဂၪ့အုၩ့ဂၪ့ထိၬတၭ, ဆၧမၩမုၬထၪ့ထဲၩ့ယၧၩ အီၪအ့ၬ. ယဒုၪယဒၩ ထီးအလူၬ နါဂၧၫ့ဝ့ၫ လၧယဘၪ ဆၧမၩအၧၩ့ အဂဲးလီၫ. မွဲနမၩ ဆၧနီၪ အကၠီၩ့တၭ, ၥၭထိၬဝ့ၫလီၫ. မုလနံၩ လၧနစံၭဝဲၩနီၪ မွဲအဂဲၫဘၪ ဘဲၫၥိၭ အဝ့ၫၥံၪ မိမၩအၥၭ ဘဲၫယၧၩ အၥိၭနီၪ ဆံၭ. 22 မွဲအဆၧဒဲၩဘၭ ထီးအလူၬ ဂဲၫထၪ့ လၧနမ့ၬယၫဆံၭ. တၭ မၩ အဝ့ၫ ဘဲၫနမၩယၧၩ အၥိၭ လၧယဆၧမၪ ထီးအလူၬ အကၠီၩ့နီၪဆံၭ. အဂဲးဘဲၫယီၩ ယဆၧဂၪ့အုၩဂၪ့ထိၬ အီၪအၪလ့ၬတၭ, ယၥၭ လၩ့ဆါဝ့ၫလီၫ.

1 ယဟိဝၩ လုၬဘံၭ ဇံအိၫ့ အဖိၪမုၪ လၧဆၧအုၪ့ လၧအၥၭထၪ့ အကၠီၩ့ ဘဲၫၥ့ၪလဲၪ! ဒဲခွံၬလၩ့ အံၫစရ့လၭ အဎံၫအလၩ လၧမူၭခိၪ ထီၩ့လၩ့ လၧဂၪ့ခိၪချိၫ့တၭ, လၧအၥၭထၪ့ အမုလနံၩနီၪ နၪ့ထၪ့ထဲၩ့ အခၪ့ယဲးလၩ့အလးအ့ၬ. 2 ယဟိဝၩ မၩဂၭဂီၩ့ခွံၬ စယၫကူၭ အအီၪအလးလဖၪ ထီးအလူၬတၭ, လီၫ့ကီၩ့ဝ့ၫအ့ၬ. မၩလၩ့ဎီးခွံၬ ယုဒၫ အဖိၪမုၪ အထိၬလဖၪ လၧအၥၭခဲၩထၪ့ အဖၧၩ့လီၫ. မၩလၩ့ဒၩဝ့ၫ လၧဂၪ့ခိၪ အလီၩ့ အီၪက့ၪ ဘၩ့မုး ဒဲအၦဒိၪဖၭဒိၪလဖၪ လၧဆၧလဆံၫ့ဘၪလီၫ. 3 ဒၪ့ထ့ၬခွံၬ အံၫစရ့လၭ အနိၩ့ ကိၭဘီၩ့ဒ့ၭ လၧအၥၭခဲၩထၪ့ အဖၧၩ့, ထုၭထဲၩ့ အစူၪထွ့ၪ လၧဆၧအဒုၪအဒၩ အမ့ၬယၫတၭ, အၪ့ခွံၬဆၧ လၧစယၫကူၭ အဖၧၩ့ ဘဲၫ မ့ၪလၪ လၧအအၪ့ခွံၬ ဆၧဝၬဖီၩ့ဝ့ၫ အၥိၭလီၫ. 4 ဆၪ့ထၪ့ အချံၪ ဘဲၫဆၧအဒုၪအဒၩ အၥိၭနီၪ, ယၩ့ထၪ့ အစူၪထွ့ၪ ဘဲၫၦထၫ့ဒၩဆၧ အၥိၭနီၪတၭ, မၩၥံၫ ကယဲ ဆၧလၧအဂ့ၩ လၧၦမ့ၬၥၪ လၧဇံအိၫ့ အဖိၪမုၪ အတဲၩဆံၫ့ဎံၪ အဖၧၩ့လီၫ. ဂါလၩ့ အၥၭခဲၩထၪ့ ဘဲၫမ့ၪ အၥိၭနီၪလီၫ. 5 ယဟိဝၩမွဲ ယူၭဝ့ၫ ဘဲၫဆၧအဒုၪအဒၩ အၥုၭလီၫ. အၪ့ယုလၩ့ခွံၬ အံၫစရ့လၭနီၪ, အၪ့ယုလၩ့ခွံၬ အနီးၥံၪ ထီးအလူၬ; မၩဂၭဂီၩ့ အထိၬလဖၪ, ဒဲမၩအၪထၪ့ ဆၧမီၪ့ဆၧမၭ, ဒဲဂၪ့ဆၧယၧၩ့ဆၧ ဘၪ လၧယုဒၫအဖိၪမုၪ အဖၧၩ့လီၫ. 6 အဝ့ၫ မၩလၩ့ဎီးခွံၬ အထိၬ ဘဲၫကျိၭ အၥိၭနီၪတၭ; မၩဂၭဂီၩ့ခွံၬ အဆၧမၩဘိၪ့ အလးလဖၪလီၫ. ယဟိဝၩ ဒုၭၥၭနၪ့ ဆၧမၩဘိၪ့အနံၩ, ဒဲမးၥံၫအနံၩလဖၪ လၧဇံအိၫ့ အဖၧၩ့တၭ, ခွံၬၡိၭခွံၬ စဎွၩ ဒဲၦလုဆၧ လၧအၥၭခဲၩထၪ့ အဖၧၩ့လီၫ. 7 ယဟိဝၩ ခွံၬၡိၭခွံၬ အဆၧလုလး, ၥၭလိၪ အလးဆံၫ့ဎံၪ, ဖ့ၪလၫ့ခွံၬ အနီးလဖၪ အဒီၪ့ၥံၪ လၧဆၧအဒုၪအဒၩ အစူၪဖၧၩ့လီၫ. အဝ့ၫၥံၪ မၩၥီၫထၪ့ လၧယဟိဝၩ အဂံၪ့ဖၧၩ့, ဘဲၫလၧမၩဘိၪ့အနံၩ အၥိၭလီၫ. 8 ယဟိဝၩ ကိၪ့ထၪ့ဝဲၩဝ့ၫ လၧအမိမၩဂၭဂီၩ့ ဇံအိၫ့ အဖိၪမုၪ အခိၪဒၧၩ့လီၫ. ဆုၪ့ထၪ့ အဖျံၩ, လထုၭထဲၩ့ဘၪ အစူၪ လၧအမၩဂၭဂီၩ့ဆၧ, ဒဲဒုၭဂၪ့ ဆၧပဒၩ့ လၧခီၫ့, ဒဲခိၪဒၧၩ့လဖၪ ဂၪ့ဆၧယၧၩ့ဆၧ လစီၪ့ဎးလီၫ. 9 အတရၫ့ၥံၪ လၩ့ဘၧၩ့ လၧဂၪ့ခိၪဖၧၩ့, အဝ့ၫ မၩဂၭဂီၩ့ ဒဲမၩခါ အနိၪဘီၩ့လီၫ. အစဎွၩ ဒဲအၦဒိၪဖၭဒိၪလဖၪ အီၪဝ့ၫ လၧၦဆၨၩလဖၪ အကျၩလီၫ. ဆၧၥီၪ့ဆၧၥၫ့ အီၪလၧၩ့အ့ၬ. အမီၪလဖၪ ဒၪလၧၩ့ဆၧ လၧယဟိဝၩ အအီၪနီၪဆ့အ့ၬ. 10 ဇံအိၫ့ အဖိၪမုၪ အၡၩၥုၪ့က့ၭၥၭၡါလဖၪ ဆၧၫ့နၩ့ဝ့ၫ လၧဂၪ့ခိၪ အလီၩ့ အီၪလၩ့မါပံၭတၭ; ဎွံၪထၪ့ ဂၪ့ခိၪအမုၬ လၧအခိၪဎွံၪ အလီၩ့နီၪ; ခဲးထူၬ အယးဒံၩ့ လၧရၧၬ အဆၧယၬလီၫ. ယရုစလံၫ့ အၡၩမုၪနၩ့ၥံၪ ၡီၫ့လၩ့ အခိၪ ထီၩ့လၩ့လၧဂၪ့ခိၪလီၫ. 11 ယမ့ၬၥၪၥံၪ လူၬခွံၬ လၧယမ့ၬထံၫလၩ့, ယၥုၪ့ခိယၥၭဝီၩ, ယၥုၪ့ဂါလၩ့အၥၭ လၧဂၪ့ခိၪ အဖၫ့ခိၪ, လၧယၡၩခမျၧး အဖိၪမုၪ ဘၪ ဆၧမၩဂၭဂီၩ့ဝ့ၫ အကၠီၩ့, လၧၦအဆံၭ ဒဲဖိၪၥၪအၪ့နူလဖၪ အၥၭလၩ့ဘဲၩ လၧဒိၩ့အဖၧၩ့ၥၭၥံၪ အဖၧၩ့နီၪလီၫ. 12 ထီးအၥၭလၩ့ဘဲၩ ဘဲၫၦဘၪ ဆၧဆ့ၭဝ့ၫ လၧဒိၩ့ အဖၧၩ့ၥၭ အၥိၭနီၪ, ထီးအၥၭမၧၫ့ ဂါလၩ့အၥၭ လၧအမိ အၥၭနၫၡါ အဘိၩ့ဘၭနီၪ, စံၭအမိလဖၪ, ဘုၪၥံၪဂူၫၥံၪ ဒဲစဘံၭထံၫမွဲ အအီၪခီၫခီၫလဲၪ. 13 ယရုစလံၫ့ အဖိၪမုၪဧ့, ယမိမၩန့ ဆၧထိးအၥၭ လၧနဂးမွဲ ဆၧနီၪလမံၩ့လဲၪ. ယမိဒီၩ့လၩ့နၧၩ လၧဆၧနီၪလမံၩ့လဲၪ. ဘဲၫၥိၭ ယမိမၩမုၬထၪ့ထဲၩ့နၧၩတၭ, ယမိထိၪ န့ၫဎီၩ့နၧၩ လၧဆၧနီၪလမံၩ့လဲၪ. ဇံအိၫ့ အဖိၪမုၪနၩ့လဂၩဧ့, အဂဲးဘဲၫယီၩ နဆၧဘုၪ့ဖိးနီၪ မွဲအဒိၪဘဲၫ မၫဆမံၭအၥိၭနီၪလီၫ. မွဲပလၫ မၩဘျၪထဲၩ့နၧၩ ၥ့ၪလဂၩလဲၪ. 14 နမီၪလဖၪ ဒၪဆၧပျီၩပျီၩ, ဒဲၦဂၭဂီၩ့ဖိၪ အဆၧဒၪဆၧ လၧနဂးတၭ, ဒုၭနဲၪ နဆၧဒဲၩဘၭ ဘဲၫၥိၭ အမိဒုၭဂဲၫထဲၩ့ထဲၩ့နၧၩ လၧနလ့ၩကဲၪဎီးနီၪအ့ၬ; တၭ ဒၪဘၪ ဆၧအွံၪဆၧယိၭ ဒဲဆၧဒုၭနၪ့ထၪ့ခွံၬ အဘျံၭအဘျၪ လၧနဂး လီၫ. 15 ကယဲ ၦလၧအလ့ၩလဲးလီၩ့ လၧဖၧၩ့ၥၭ ထီးအလူၬ ဒဲၩ အစူၪ လၧနအီၪဒုၪဒွ့ၪဝ့ၫတၭ, ဖျၭလၩ့ အခိၪ လၧယရုစလံၫ့ အဖိၪမုၪ အလီၩ့တၭ, စံၭဝ့ၫ, ဒိၩ့ လၧၦကိၭဝ့ၫ လၧဆၧအဎံၫအလၩ အဒိၪထုၬ, ဂၪ့ခိၪ ထီးအလူၬ အဆၧၥၭထိၬနီၪ, မွဲဒိၩ့အယီၩဧၪ. 16 နဒုၪနဒၩ ထီးအလူၬ အၩ့ထၪ့ အနိၭ လၧနလီၩ့, ဒုၪဒွ့ၪဝ့ၫတၭ, အဲၪ့ဎံၬ အမဲၪတၭ, စံၭဝ့ၫ, ပယုလၩ့ခွံၬယူၭ အဝ့ၫယူၭ. မွဲတၡါ အယီၩမွဲ မုလနံၩ လၧပယိလါ အဖၧၩ့ၥၭ ပဒၪန့ယူၭ ပဒၪဘၪယူၭ. 17 ယဟိဝၩ မၩဆၧ လၧအကိၪ့ဝဲၩဝ့ၫ, မၩ လၧၫ့ထၪ့ဎွ့ၩထၪ့ အဆၧချဲၩ့ လၧအမၩတီၩဝ့ၫ လၧမုနံၩလဖၪ လၧဖျိၩ့ လီၫ. မၩလၩ့ဎီးဆၧတၭ, ယၫ့ၥၭဆၧအ့ၬ. ဒုၭၥၭထိၬ နဒုၪနဒၩ လၧနလီၩ့, အီၪက့ၪထၪ့ထီၫ ၦထၫ့ဒၩနၧၩ အနိၩ့လီၫ. 18 အဝ့ၫၥံၪအၥၭ ကိၭထၪ့ ကဆါ, ဇံအိၫ့ အဖိၪမုၪ အခိၪဒၧၩ့ၥံၪဧ့, ဒုၭယွၩလၩ့ မ့ၬထံၫ လၧမုဆၫဆၫ မုနၩနၩ ဘဲၫထံၫချိၬ အၥိၭနီၪဆံၭ. ဒုၭအီၪပွံၭ နၥၭ လဂ့ၩ, ဒုၭပထုၬ နမ့ၬၡၩ လဂ့ၩ, 19 ဂဲထုၪ့, ကိၭၡၭထၪ့ လၧမုနၩလခီၫ လၧၦခိၭဆၧ အခၪ့ထံၭ လဆၫ့ အထးဖၧၩ့, ဂါလၩ့ခွံၬ နၥၭ ဘဲၫထံၫ အၥိၭနီၪ လၧယဟိဝၩ အမ့ၬယၫ, ယူၬထၪ့ နစူၪ လၧနဖိၪဆံၭလဖၪ အဂး, လၧအၥၭလၩ့ဘဲၩ လၧဆၧၥၭဝံအၥၭ အကၠီၩ့ လၧဖၧၩ့ၥၭ ကိၭဘီၩ့ဒ့ၭ အခၪ့ထံၭနီၪဆံၭ. 20 ယဟိဝၩဧ့, နမၩ ဆၧယီၩ လၧၦလၫလဂၩလဲၪ. မွဲလၧပလၫလဂၩလဲၪနီၪ, ယိဆီၫ့မီၪ့ဆံၭ. ယိခွါ, ၦမုၪၥံၪ အၪ့ အၥၪ, ဒဲဖိၪၥၪ လၧအဂၩ့ထီၫ လထၫနီၪဆ့ဧၪ. ယိခွါ, ၦလုဆၧလဖၪ, ဒဲမီၪလဖၪ, ဘၪ ဆၧမၩၥံၫဝ့ၫ လၧကဆါ အလးဆံၫ့ဎံၪ အဖၧၩ့နီၪ, မွဲဆ့ဧၪ. 21 ၦဖိၪၥၪခွၫ ဒဲၦၥုၪ့က့ၭၥၭၡါလဖၪနီၪ မံၫနၩ့ လၧဂၪ့ခိၪ အလီၩ့ လၧဖၧၩ့ၥၭဖၧၩ့, ယၡၩမုၪနၩ့ၥံၪ ဒဲယၡၩဖိၪၥၪခွၫ လၩ့ထံၩဖါဝ့ၫ လၧနၭၥံၪဖၩ့ၥံၪလီၫ. လၧနဆၧၥၭထၪ့ အမုနံၩနီၪ နမၩၥံၫဆၧတၭ, နလီၫ့ကီၩ့ဆၧအ့ၬ. 22 ဘဲၫလၧဆၧမၩဘိၪ့ အမုနံၩ အၥိၭနီၪ, နကိၭကီၪ့ ဆၧမၩၥၭမဲၪဝၬဖီၩ့ယၧၩတၭ, လၧယဟိဝၩ ၥၭထၪ့ အမုလနံၩနီၪ, ၦၡၩ ဖီၩ့ဖျ့ၭတၭ, အီၪလၩ့ထး နးဂၩဆ့အ့ၬ. ၦလၧယလုအၪ့လုအီၩ ဒဲယိထဲၩ့ခွါထဲၩ့ဝ့ၫနီၪ ဆၧအဒုၪအဒၩ မၩလူၬခွံၬဝ့ၫလီၫ.

1 ယဝ့ၫဒၪယီၩ ယမွဲ ၦၡၩလဂၩ လၧအဒၪ ဆၧၡၪ့ဆၧနၭ လၧအၥၭခဲၩထၪ့ လၧနိၪထး အကၠီၩ့လီၫ. 2 အဝ့ၫ ၥိၫ့ ယၧၩ ဒဲဒုၭလ့ၩယၧၩ လၧဆၧခံၭ အဖၧၩ့ ထီးဆၧဖၩ့ လအီၪဘၪ; 3 မွဲတၡါ အထၫ့ဒၩယၧၩ အစူၪယၩ့ထၪ့အၥၭ ထၫ့ဒၩယၧၩ ၥံၫ့နံၩချီၩ့လီၫ. 4 အဝ့ၫ မၩအုၪမၩကျၪ ယဖံၭယယၪ, ဒဲမၩခါ ယဎွံၪယနၧၩ့လီၫ. 5 အဝ့ၫ မၩထၪ့ ဆၧထၫ့ဒုၪဒၩယၧၩ, ဒဲဒုၭလၩ့ပွံၭယၧၩ လၧဆၧခၪ ဒဲဆၧလၩ့ပွံၭလၩ့ထၩ့လီၫ. 6 အဝ့ၫ အီၪက့ၪလၩ့ယၧၩ လၧဆၧအလးခံၭလဖၪ ဘဲၫၦၥံၫဝ့ၫ လၧဖျိၩ့ အၥိၭနီၪလီၫ. 7 အဝ့ၫ မၩဖီၩ့ထၬယၧၩတၭ, ယစဲၪ့ထၪ့ၥ့ၪအ့ၬ. မၩဎၧၫ့ထၪ့ ယၥွ့ၫထၭလီၫ. 8 ထီးယကိၭထၪ့ ဒဲအၪ့ယၫ ဆၧနီၪ အဝ့ၫ အီၪက့ၪကဒုၩအၥၭ လၧယဆၧဘၩဆိၪဖၪလီၫ. 9 အဝ့ၫ ကၭဘံၭထၬ ယဖၧၩ့ၥၭ လၧလိးဎိၭအၥၭ, မၩကဲၪ့ ယဖၧၩ့ၥၭလဖၪလီၫ. 10 အဝ့ၫ အီၪဝ့ၫ လၧယၧၩ ဘဲၫဖုၫထၫ့ အီၪခိၭၥူၪဝ့ၫ အၥိၭနီၪ ဘဲၫဆၬလၥၧၫ့ အီၪလၧအလးအီၪၥူၪ အၥိၭနီၪလီၫ. 11 အဝ့ၫ ဘိၭကၠၪခွံၬ ယဖၧၩ့ၥၭလဖၪတၭ, အဲၪ့ၡၫ့ခွံၬယၧၩ တၭ, မၩယူယၧၩလီၫ. 12 အဝ့ၫ ဆၪ့ထၪ့ အချံၪတၭ, အီၪက့ၪယၧၩ ဘဲၫဆၧမၩနဲၪ့ လၧအမိခၭဝ့ၫ လၧဖျါ အဂး အၥိၭလီၫ. 13 အဝ့ၫ ဒုၭလ့ၩနုၬ အလၧၫ့ဖီၩ့ အဖျါလဖၪ လၧယယးဒံၩ့ အဖၧၩ့လီၫ. 14 ယမွဲယူၭ ယၡၩခမျၧး ထီးအလူၬ အဆၧဒုၪဒွ့ၪအလး အၥံၫကျံၩဆၧအလး ၥံၫ့နံၩချီၩ့လီၫ. 15 မၩဎွ့ၩယၧၩ လၧဆၧအခၪတၭ, ဒုၭအီၪယၧၩ လၧရီးခၥီၫလီၫ. 16 မၩခါ ယမဲၪ လၧလိးဖိၪတၭ, ဝ့ၬဘံၭထၬယၧၩ လၧဖံၫ့ချၪလီၫ. 17 နဒုၭအီၪယဲၩ့ယၥၭ လၧဆၧဘၪလိၬအိၭလိၬ, ယၥၭနၪ့ ဆၧဘီၪဆၧယီၫလီၫ. 18 တၭ ယစံၭ ယဆၧဒိၭနဲၩ့ယၥၭအလး, ဒဲယဆၧယိလါ လၧယဟိဝၩနီၪ လၩ့မါယူၭ. 19 နၪ့ထၪ့ထဲၩ့, ယဆၧၡၪ့ဆၧနၭ, ဒဲဆၧအၧၩ့ လၧအဘၪ ယၧၩ, ရီးခၥီၫ ဒဲဆၧၥၪခၪနီၪဆံၭ, 20 နၪ့ထၪ့ထဲၩ့တၭ, နၪ့ထၪ့ထဲၩ့ဆံၭ အဂဲးဘဲၫယီၩ ယၥၭ ဆၪ့လၩ့အၥၭ လၧယဖၧၩ့လီၫ. 21 ယအီၪက့ၪ ဆၧယီၩ လၧယၥၭခံဖၧၩ့ မၩအၥၭဘဲၫနီၪတၭ, ယယိလါဆၧလီၫ. 22 လၧယဟိဝၩ အခိးအတၩ အကၠီၩ့; မွဲလၧအယၫ့ၥၭ ဆၧနီၪ လလူၬဘၪ အကၠီၩ့တၭ, ပလထီၩ့ဘၪ လၧဆၧဂၭဂီၩ့နီၪလီၫ. 23 အခိးအတၩအၥၫ့ အီၪဝ့ၫ ကိၭဂီၩဒ့ၭ, နမၩတီၩနလူ လၩ့ထံးလၩ့ဆ့ၭ လီၫ. 24 ယၥၭ စံၭဝ့ၫ, ယဟိဝၩမွဲ ယဂး, မၩအၥၭဘဲၫနီၪတၭ, ယယိလါဆၧ လၧအဝ့ၫလီၫ. 25 ၦလၧအယိလါ ယဟိဝၩ အဖၧၩ့ၥၭ, ၦလၧအၥၭအၪ့ဎၬ ယဟိဝၩ လဖၪနီၪ, ယဟိဝၩမွဲ ဆၧဂ့ၩ လၧအဝ့ၫၥံၪ အဂးလီၫ. 26 ၦယိလါဆၧ, ဒဲအီၪခိၭ ယဟိဝၩ အဆၧထိးထဲၩ့တၩ့ထဲၩ့ အဖၧၩ့ၥၭ လၧအၥၭဆၧၩ့နီၪ, မွဲဆၧအဂ့ၩ လီၫ. 27 ၦၡၩ ယိၭ နိၪယိၭဘီၩ့ လၧအၥၭဘၪ့ အဘိၩ့ဘၭနီၪမွဲ ဆၧအဂ့ၩလီၫ. 28 အဝ့ၫ ဆၧၫ့နၩ့ လဂၩဎးတၭ, အီၪလၩ့မါပံၭ, အဂဲးဘဲၫယီၩ ယဟိဝၩ အီၪက့ၪလၩ့ဝ့ၫ လၧအလီၩ့လီၫ. 29 အဝ့ၫ အီၪက့ၪ အနိၭ လၧဂၪ့ခိၪမုၬ အကျၩ; ဘၪလဘၪ ဆၧယိလါ မိအီၪလီၫ. 30 အဝ့ၫ ဖ့ၪလၫ့ အနိၭဖၩထံၭ လၧၦလၧအထးအဝ့ၫ, ဎွ့ၩဝ့ၫ လၧဆၧဒုၪဒွ့ၪလီၫ. 31 ယဟိဝၩ ခွံၬၡိၭခွံၬဆၧ လၩ့ဆိၩလၩ့ကၠၪအ့ၬ. 32 အဝ့ၫ မၩၡၪ့မၩနၭဆၧ လါနၫ့တၭ, မိယၫ့ၥုၪ့ၥၭယၫ့ဆၧ ဘဲၫ အခိးဒိၪအတၩအၪ အီၪဝ့ၫ အၥိၭနီၪလီၫ. 33 ယဟိဝၩအၥၭ အီၪလၧအမိမၩၡၪ့မၩနၭ ၦၡၩအ့ၬ. 34 ဆၧယဲးလၩ့ လၧအခၪ့ဖၫ့လၬ ၦထီၫ့ဖိၪ ထီးအလူၬ လၧခးဖၧၩ့နီၪ, 35 ဘိၭကၠၪခွံၬ ၦအဆၧစ့ၩရၫ့ လၧဆၧထီၫထုၬ အမ့ၬယၫနီၪ, 36 ဆၧမၩ ၦအခွးလတီၩဘၪနီၪ ဘၪ ယွၩအၥၭအ့ၬ. 37 ထီးကဆါ လမၪလူၬဘၪဆၧတၭ, မွဲပလၫ ချဲၩ့ဆၧ လၧအမိကဲၪထၪ့နီၪ လဂၩလဲၪ. 38 ဆၧအၧၩ့, ဒဲဆၧဂ့ၩထၪ့ဖျ့ၭ လၧဆၧထီၫထုၬ လဂၩ အနိၭ မွဲအ့ၬဧၪ. 39 ၦလၧအမၧၫ့ဝ့ၫ, ၦၡၩ လၧအဘၪထိး ဆၧစ့ၩရၫ့ လၧအဆၧမၪ အဆၧဒဲၩဘၭ အကၠီၩ့နီၪ, ၥူၭဝံၪၥူၭလၩဆၧ မွဲဘၪလဲၪ. 40 မွဲပအၪ့ဎၬၡီၩ့, ဒဲမၩခွါၡီၩ့ ပဖၧၩ့ၥၭတၭ, ထဲၩ့ထဲၩ့ၡီၩ့ လၧယွၩအအီၪဆံၭ. 41 မွဲပယူၬထၪ့ၡီၩ့ပၥၭ, ဒဲပစူၪ လၧယဟိဝၩ အအီၪ လၧမူၭခိၪနီၪဆံၭ. 42 ပမၩမၪဘၪယူၭ ပပိၩ့ထၪ့ယူၭ, နဖျါခွံၬဆၧအ့ၬ. 43 နချုၬဘံၭပၧၩ လၧဆၧၥၭထၪ့, ဒဲမၩခိမၩဝီၩပၧၩ လီၫ. နမၩၥံၫဆၧတၭ, နလီၫ့ကီၩ့ဆၧအ့ၬ. 44 နအီၪကဒုၩထၬ နၥၭ လၧဆၧအုၪ့ ဘဲၫၥိၭ ပဆၧဘၩဆိၪဖၪ ထီးနုၬဖျီၫ့ လဂ့ၩလီၫ. 45 နအီၪက့ၪပၧၩ ဘဲၫဆၧအ့ၪ, ဒဲဆၧလမွဲဘၪ ဆၧနးမံၩ့ အၥိၭနီၪ လၧၦခမျၧး အကျၩလီၫ. 46 ပဒုၪပဒၩ ထီးအလူၬ အၩ့ထၪ့ အနိၭ လၧပလီၩ့လီၫ. 47 ဆၧၥၭမဲၪ ဒဲဖျံၩခွၩ့ လၩ့ဘၪ လၧပလီၩ့, ဆၧဂၭဂီၩ့ ဒဲဆၧအီၪယူဝ့ၫလီၫ. 48 ထံၫချိၬ ယွၩလၩ့ လၧယမ့ၬၥၪ လၧယၡၩခမျၧး အဖိၪမုၪ ဂၭဂီၩ့ဝ့ၫ အကၠီၩ့လီၫ. 49 ယမ့ၬထံၫ လၩ့ လထံၪဎးလဘီၩ့ဎး လထုၬဘၪ, 50 လၧယဟိဝၩ လချုၭ ယိလၩ့ဝ့ၫ, ဒဲဒၪလၩ့ဆၧ လၧမူၭခိၪ အဘိၩ့ဘၭလီၫ. 51 ယမ့ၬၥၪ မၩခိယၥၭ လၧယဒိၩ့အဖိၪမုၪ ထီးအလူၬ အကၠီၩ့လီၫ. 52 ဆၧအဂဲး လအီၪဘၪတၭ, ယဒုၪယဒၩ လီၩ့ဆီး ယၧၩ ချုၭချုၭ လချုၭချုၭ ဘဲၫ ထိၪလဘံၪ့ အၥိၭနီၪလီၫ. 53 အဝ့ၫၥံၪ ဖ့ၬထ့ၬခွံၬ ယၥၭမၧၫ့ လၧဆၧဖၧၩ့ခံၭ တၭ; အီၪက့ၪ လိးလဖျိၪ့ လၧယဖၫ့ခိၪလီၫ. 54 ထံၫ ယွၩဝ့ၫ လၧယခိၪဎွံၪ အဖၫ့ခိၪ, ယစံၭ, ယဘၪ ဆၧဖ့ၬထ့ၬခွံၬယူၭ ယၧၩလူၬလီၫ. 55 ယကိၭထၪ့ နမံၩ့ လၧဆၧဖၧၩ့ခံၭယိၬ အဖၧၩ့, ယဟိဝၩဧ့, နနါဂၧၫ့ ယလူလီၫ. 56 ထီးအီၪက့ၪကဒုၩ နနါ လၧယဘၩဆိၪဖၪဆၧလဖၪ ဒဲယအၪ့ယၫဆၧ လဂ့ၩ. 57 မုလနံၩ လၧယကိၭထၪ့နၧၩနီၪ, နၥုၭဘူၭနၥၭ, နစံၭ, ထီးၥၭမဲၪ လဂ့ၩ. 58 ယၥၭၡီၩ့အမူၭလဖၪနီၪ, နချဲၩ့န့ဘၪယူၭ, ကဆါဧ့, နဎွ့ၩန့ထဲၩ့ ယၥၭမၧၫ့လီၫ. 59 ယဟိဝၩဧ့, ဆၧအၧၩ့ လၧအဘၪယၧၩနီၪ, နဒၪဘၪယူၭ. စ့ၩရၫ့ ယမူၭယီၩဆံၭ. 60 နဒၪယူၭ ယဆၧမၩဆၧၫ့ ဆၧအၧၩ့ ထီးအလူၬ, အဆၧကိၪ့ထၪ့ ထၫ့ဒၩယၧၩ ထီးအလူၬယူၭ. 61 ယဟိဝၩဧ့, အဆၧဒုၪဒွ့ၪ, ဒဲအဆၧကိၪ့ထၪ့ ထၫ့ဒၩ ယၧၩ ထီးအလူၬနီၪ, 62 ၦလၧအဂဲထုၪ့ ထၫ့ဒၩယၧၩ, ဒဲအဆၧကိၪ့ထၪ့ဖၭလၩ့ ထၫ့ဒၩယၧၩ ၥံၫ့နံၩချီၩ့နီၪ, နနါဂၧၫ့ယူၭ. 63 နဒၪဘၪယူၭ အဝ့ၫၥံၪ အဆၧၫ့နၩ့ ဒဲအဆၧၫ့ထုၪ့နီၪ; ယမွဲ အဝ့ၫၥံၪ အၥံၫကျံၩဆၧလီၫ. 64 ဖ့ၪထဲၩ့ အဝ့ၫၥံၪ လၧဆၧမၩဆၧၫ့; ဘဲၫအစူၪမၩဆၧ အၥိၭနီၪဆံၭ; 65 ယဟိဝၩဧ့, ဖ့ၪလၫ့ အဝ့ၫၥံၪ လၧဆၧၥုၪ့အုၭၥၭအုၭ, မွဲနဆိၪအၧၩ့ဘၪ အဝ့ၫၥံၪနီၪဆံၭ. 66 လီၩ့ဆီး အဝ့ၫၥံၪ, မၩဂၭဂီၩ့ခွံၬဝ့ၫ လၧဆၧၥၭထၪ့ လၧယဟိဝၩ အမူၭခိၪ အဖၫ့လၬနီၪဆံၭ.

1 ထီၫ့ၥံၪလွ့ၫၥံၪနီၪ ထၪ့အ့ၪ ဆံၭအၪလဲၪ! ထီၫ့အဆံၫ့ထုၬ အၪ့လဲၩထဲၩ့အၥၭ ဆံၭအၪလဲၪ! ဆၧအလးဆံၫ့ဎံၪ အလိးလဖၪ လၩ့ဎီးခွံၬ လၧဖၧၩ့ၥၭ ကိၭဘီၩ့ဒ့ၭ အခၪ့ထံၭနီၪလီၫ. 2 ဇံအိၫ့ အဆၧလူဒိၪဎွ့ၩဒိၪ အဖိၪခွၫလဖၪ လၧၦယိဎီၩ့ဝ့ၫ လၧထီၫ့ဆံၫ့နီၪ, ၦၡၩ အီၪက့ၪ အဝ့ၫၥံၪ ဘဲၫဖၧၩ့ဂၪ့ခိၪ လၧၦကၧၩ့ဖၧၩ့ လဂၩနီၪ အစူၪမၩဆၧ အၥိၭနီၪ မၬကၨ. 3 ထွံၪဂၪ့ခိၪ ဒၪလ့ၬ ထုၭထၪ့ အနူတၭ, ဒုၭအၪ့နူ အဖိၪ လၧအနူထံၫလီၫ. ယၡၩခမျၧး အဖိၪမုၪ အၥၭနီၩ့ ဘဲၫ ထိၪကလအူၭ လၧမံၩ့လၬကျၩ အၥိၭနီၪလီၫ. 4 ဖိၪၥၪ လၧအအၪ့နူနီၪ အဖျ့ၩ ဘုၭထၬ လၧအထၫချၭ လၧဆၧၥၭဝံအၥၭ လၧထံၫ အကၠီၩ့လီၫ. ဖိၪဆံၭ အၪ့ကံၩ့ ကိၪတၭ, ၦကံၪ့ဘျ့ၭဝ့ၫ လၧအဂး အီၪအ့ၬ. 5 ၦလၧအအၪ့ ဆၧအၪ့အွံၪလဖၪနီၪ အီၪယူဝ့ၫ လၧဖၧၩ့ၥၭဖၧၩ့, ၦလၧအဘၪ ဆၧလုအၪ့လုအီၩ ဒဲဒုၭကီၩ့ဒုၭၥိၭ လၧဆၧလုၭဖုၭ အဖၧၩ့လဖၪနီၪ ဖိၭဂိၫ့ ဆၧအ့ၪပိၩ့လီၫ. 6 တၭ ယၡၩခမျၧး အဖိၪမုၪ ဘၪ ဆၧဒဲၩဘၭနီၪ နၭနဲၪ့ဒံၭ စီဒၧၫ့ ဘၪ ဆၧဒဲၩဘၭလီၫ. ဆၧမၩဂၭဂီၩ့ခွံၬဝ့ၫ လၧဆၧလဆိဖိၪ အထးဖၧၩ့နီၪ, ဆၧအစူၪပဒၩ့ဝ့ၫ အီၪနးစီၪ့အ့ၬ. 7 အၡၩ နၭစရ့ၭဖိၪနီၪ, ယုၩ့ယဲ နဲၪ့ဒံၭ မူၭခိၪဖီၫတၭ, ဘွၩနဲၪ့ ဆၧနူထံၫဒံၭလီၫ. အနၫ့ဆါ ဝီၩနဲၪ့ဒံၭ ထၫ့မျါဝီၩ; အခံးအဂၩ့ မၩအၥၭ ဘဲၫထၫ့မျါနံၩလၩ အၥိၭနီၪလီၫ. 8 ဘိၩ့နဲၪ့ယီၩ အခံးအဂၩ့ ၥၧၫ့နဲၪ့ဒံၭ ဆၧၥၧၫ့, ၦၥ့ၪယၫ အဝ့ၫ လၧဖၧၩ့ၥၭအ့ၬ. အဖံၭ ဘုၭထၬ လၧအဎွံၪ, ဎဲၫ့ထၬခွံၬဝ့ၫ ဘဲၫၥံၪ့ကၠၭ အၥိၭနီၪလီၫ. 9 ၦလၧအဘၪ ဆၧမၩၥံၫဝ့ၫ လၧဖၩ့ၥံၪနၭၥံၪနီၪ, ဂ့ၩနဲၪ့ဒံၭ ၦလၧအဘၪ ဆၧမၩၥံၫဝ့ၫ လၧဆၧၥၭဝံလၩ့ဒိၩလီၫ. အဝ့ၫၥံၪယီၩ ဎွ့လၩ့ခွံၬ, ဂၭဂီၩ့ခွံၬ လၧဂၪ့ခိၪ အဆၧၥၪ လအီၪဘၪ အကၠီၩ့လီၫ. 10 ၦမုၪ လၧအယၫ့ၥၭဆၧလဖၪ အစူၪ အၪ့ဎွံထၪ့ အဖိၪ ဒၪဝ့ၫလီၫ. ကဲၪထၪ့ဝ့ၫ အဆၧအၪ့ လၧယၡၩခမျၧး အဖိၪမုၪ ဂၭဂီၩ့ဝ့ၫ အဘိၩ့ဘၭလီၫ. 11 ယဟိဝၩ မၩလူၬခွံၬ အၥၭထၪ့ ဂါလၩ့ အၥၭခဲၩထၪ့; ဒဲဆူၭခဲၩထၪ့ မ့ၪ လၧဇံအိၫ့ အဖၧၩ့ လၧအအၪ့ခွံၬ အခၪ့ထံၭလဖၪလီၫ. 12 ၦထၫ့ဒၩဝ့ၫ, ဒဲၦအဒုၪအဒၩ မိလ့ၩနုၬ လၧယရုစလံၫ့ အတရၫ့ၥံၪနီၪ, ဂၪ့ခိၪ အစဎွၩ, ဒဲကယဲ ၦအီၪဝ့ၫ လၧဂၪ့ခိၪ ထီးအလူၬနီၪ နဲၩဝ့ၫအ့ၬ. 13 လၧအမီၪ အဆၧဒဲၩဘၭ အကၠီၩ့, လၧအၦလုဆၧ အဆၧမၪ လၧအဂါလၩ့ ၦအတီၩအၥွံၪ လၧဒိၩ့ အၥၭကျၩ အကၠီၩ့နီၪ, 14 လ့ၩဝ့ၫ ဘဲၫၦမ့ၬဘျီၪ အၥိၭ လၧဖၧၩ့ၥၭ, ဘၪစံၪစၪဝ့ၫ လၧဆၧၥွံၪ ထီးၦထိၭဘၪအဆဲၫ့ ဘုၪ့အ့ၬ. 15 ၦကိၭထၪ့အဝ့ၫ, ၦစံၪစၪၥံၪဧ့, စဲၪ့ထၪ့ဆံၭ. စဲၪ့ထၪ့, စဲၪ့ထၪ့ဘီၪ. ထိၭဘၪ လဂ့ၩ. ထီးအဝ့ၫၥံၪ စဲၪ့ထၪ့ခွံၬ, ဒဲစဲၪ့ဝံၩ့ဝၩ့တၭ, ၦစံၭ လၧၦဆၨၩလဖၪ အကျၩ, အဝ့ၫၥံၪ အီၪလၧၩ့ ထီးနီၪအ့ၬ. 16 ယဟိဝၩ အဆၧၥၭထၪ့ မၩလၩ့မုလၩ့ဖၭ အဝ့ၫၥံၪ; ယိလၩ့လၧၩ့ အဝ့ၫၥံၪအ့ၬ; ၦယိမ့ၬ ၦလုဆၧၥံၪအ့ၬ. ၦယၫ့ၥၭ ၦၥုၪ့က့ၭၥၭၡါၥံၪဆ့အ့ၬ. 17 အ့ၪမွဲ ပဝ့ၫဒၪ ပမ့ၬၥၪလူၬဒံၭဝ့ၫ လၧဆၧမၩဆၧၩ့ ပၧၩပျီၩပျီၩ အကၠီၩ့း လၧပခိၭဆၧတၭ, ပယိလါယူၭ ၦလဆၨၩ အဖၧၩ့ၥၭ လၧအထိးထဲၩ့တၩ့ထဲၩ့ပၧၩ ၥ့ၪအ့ၬ. 18 အဝ့ၫၥံၪ လီၩ့အၪ့ဎၬ ပခၫထၪ့လဖၪ အကၠီၩ့တၭ, ပလ့ၩဆၧ လၧပဖၧၩ့ၥၭဖၧၩ့ လၥ့ၪဘၪ, ပထုၬအီၪဘူၭယူၭ, ပမုနံၩလဖၪ လၧၫ့ထၪ့ဎွ့ၩထၪ့ယူၭ, မွဲမၬ, ပထုၬ ဘၪယူၭ. 19 ၦလၧအလီၩ့ဆီးပၧၩလဖၪနီၪ လ့ၩဆၧ ချဲၫ့နဲၪ့ဒံၭ လံၬကျီၫ့ကျီၫ့ လၧမူၭဖိၭဖၫ့တၭ, လီၩ့ဆီးပၧၩ လၧခိၪလီၩ့ခိၪ, အီၪခိၭၥူၪပၧၩ လၧမံၩ့လၬကျၩလီၫ. 20 ပနၫဖၧၩ့အၥၪ, ယဟိဝၩ အၡၩဒိၭဂုၪအၥၭနီၪ, ဘၪ အဝ့ၫၥံၪ အဆၧဖၧၩ့, ပစံၭ လၧအဂဲးနီၪ, ပမိအီၪလၧအဆၧလၩဒုၩ အဖၫ့လၬ လၧၦဆၨၩလဖၪ အကျၩလီၫ. 21 ၥုၪ့ဎွံၫၥၭယီၫ, ဒဲၥုၪ့ထိၬၥၭထိၬဆံၭ. အံဒၧၫ့ အဖိၪမုၪ လၧအအီၪ လၧခးအၧဇၭ အဖၧၩ့ လဂၩဧ့, လိၫ့လဖျိၪ့နီၪ မိခၫ့ဂၬဆၧဆ့ လၧနအီၪ, နမိအီၩမၧၩ့နၥၭ နမိမၩအီၪဘိၪ့ နနၫ့ဆါလီၫ. 22 နထိးဆၧဒဲၭဘၭ လူၬယူၭ ဇံအိၫ့ အဖိၪမုၪဧ့, အဝ့ၫ မိအၪ့မၧၫ့ဎီးလၧၩ့နၧၩအ့ၬ. မိစ့ၩရၫ့ နဆၧဒဲၩဘၭ, အံဒၧၫ့ အဖိၪမုၪဧ့, မိလ့ၩဒုၭကဲၪဎီးနၧၩ လၧနဆၧဒဲၩဘၭ အကၠီၩ့လီၫ.

1 ယဟိဝၩဧ့, ဆၧလၧအဘၪပၧၩနီၪ, နၪ့ထၪ့ထဲၩ့ဆံၭ. ယိလၩ့ခွါလၩ့ပၧၩတၭ, ယိဆီၫ့မီၪ့ ဆၧဒုၪဒွ့ၪပၧၩဆံၭ. 2 ပဆၧန့ၥၫနီၪ ထီၩ့ လၧၦလခီၫဘၩ့မုးဖိၪ အစူၪဖၧၩ့, ဒဲပဂံၪ့ပဎၫ့ ထီၩ့ လၧၦဆၨၩဂူၫဂၩၥံၪ အစူၪဖၧၩ့လီၫ. 3 ပမွဲ ပဖိၪဎွ့ၪတၭ, ပဖါ အီၪအ့ၬ, ပမိ မၩအၥၭ ဘဲၫၦမုၪမဲၫ အၥိၭနီၪလီၫ. 4 ပအီၩ ပထံၫ လၧစ့ၩ အဂးတၭ, ဆၧအၪ့ဆၫန့ပၧၩ လၧၥံၪ့မုလီၫ. 5 ဆၧမၩအၧၩ့ပၧၩ အီၪလၧနိၪယိၭဘီၩ့ လၧပခိၬ အဖၫ့ခိၪ, ပမၩဆၧတၭ အီၪပွံၭဘၪအ့ၬ. 6 ပဖ့ၪယူၭ ပစူၪ လၧၦအံဇံၭဖိၪ, ဒဲလၧၦအစံရအၫဖိၪ ဘဲၫၥိၭ ပမိအၪ့ကိၪ ဘျဲၩအၪ့ အၥိၭလီၫ. 7 ပဖါလဖၪ မၩမၪဆၧတၭ, လအီၪလၧၩ့ဘၪနီၪ, ပ ဘၪ အဝ့ၫၥံၪ အဆၧဒဲၩဘၭလီၫ. 8 ဆၧအဎီးအၡၩ ပၧၩ့ဘၪယူၭပၧၩလီၫ. ဆၧဖီၩ့ဖျ့ၭ ပၧၩ လၧအဝ့ၫၥံၪ အစူၪဖၧၩ့ အီၪနးဂၩအ့ၬ. 9 လၧမံၩ့လၬကျၩ အနၭ အကၠီၩ့နီၪ, ပန့ဘၪ ပဆၧအၪ့ လၧဆၧၥၭမဲၪ ပမိၥံၫ အဖၧၩ့လီၫ. 10 ပဖံၭ ၥၧၫ့ဝ့ၫ ဘဲၫဎွံၩ့ အၥိၭနီၪ လၧဆၧၥၭဝံလၩ့ဒိၩ ဘၪပၧၩ နၭနၭလ့ၬ အကၠီၩ့လီၫ. 11 အဝ့ၫၥံၪ ဖီၪ့ဆီၪ့ ၦမုၪနၩ့ၥံၪ လၧဇံအိၫ့ အဖၧၩ့, ဒဲၦမုၪနၩ့ၥံၪ လၧယုဒၫ အဒိၩ့လဖၪ အဖၧၩ့လီၫ. 12 စၧၩ့ၥံၫ ၦဒိၪလဖၪ လၧအစူၪ; ယူၭယၪ့ ၦၥုၪ့က့ၭၥၭၡါ အမ့ၬအ့ၬ. 13 ဖီၪ့ထၬ ၦဖိၪၥၪခွၫ ဘဲၫၥိၭ အမိဂူၬဆုၪ့ဂူၬတၭ, ဖိၪၥၪလဖၪ လၩ့ထံၩဖါ လၧၥံၪ့မု အဖၫ့လၬလီၫ. 14 ၦၥုၪ့က့ၭၥၭၡါ အီၪလၧၩ့ လၧတရၫ့ဖၧၩ့အ့ၬ, ၦဖိၪၥၪခွၫ ဒုၭအီၪလၩ့မါပံၭ အဆၧၥံၫကျံၩလီၫ. 15 ပၥုၪ့ထိၬၥၭထိၬ အီၪပထုၬယူၭ, ပဂဲထုၪ့လံနီၪ ကဲၪထၪ့ ဆၧၥၭအုၭလီၫ. 16 ၁ရဖူၩ လၩ့ထ့ၬခွံၬ လၧအခိၪဎွံၪလီၫ. မွဲပမၩမၪဆၧ တၭ, ပဘၪ ဆၧအၡၪ့လီၫ. 17 ပၥၭ လၩ့ဘဲၩ လၧဆၧနီၪ အကၠီၩ့, ပမ့ၬခံၭ လၩ့ လၧဆၧလဖၪနီၪ အကၠီၩ့လီၫ. 18 မွဲလၧခိၪလီၩ့ ဇံအိၫ့ အီၪယူဝ့ၫ အကၠီၩ့တၭ, ထွံၪမံၩ့ လ့ၩဆၧ လၧအလီၩ့လီၫ. 19 ယဟိဝၩဧ့, နအီၪ လၩ့ဆိၩလၩ့ကၠၪ, နလးဆီၩ့ဆီ အီၪဝ့ၫ အဆိၩဆိၩအကၠၪကၠၪလီၫ. 20 နၥၭနၪ့ပၧၩ လၩ့ဆိၩလၩ့ကၠၪနီၪ မွဲဘၪလဲၪ. နစဲၪ့ဒၪ ပၧၩ အနံၩလဖၪ အၪအၪလ့ၬ မွဲဘၪလဲၪ. 21 ဒုၭဂဲၫထဲၩ့ပၧၩ လၧနအီၪဆံၭ, ယဟိဝၩဧ့, တၭ ပမိဘၪ ဆၧဂဲၫထဲၩ့ထဲၩ့ဝ့ၫလီၫ. မၩၥၫ့ထၪ့ထဲၩ့ ပမုနံၩလဖၪ ဘဲၫလၧဖျိၩ့ အၥိၭနီၪဆံၭ. 22 မွဲတၡါ နမိခွံၬၡိၭခွံၬပၧၩ လူၬထူၬဆံၫ့ဘၩ့, နမိၥၭထၪ့ ဘၪပၧၩ ဆီၪ့ဆီၪ့လ့ၬလီၫ.